en dåre kan spørre mer enn ti vise kan svare
Store norske leksikon,Ordforklaringer,Uttrykk og ordtak
En dåre kan spørre mer enn ti vise kan svare er et ordtak som brukes når noen stiller mange og meningsløse spørsmål. Det har gjerne en nedlatende intensjon.
Ordtaket finnes med forskjellige variasjoner på en rekke språk. I tysk er det kjent fra Johann Agricolas ordspråkssamling fra 1528: «Ein narr kan mehr fragens, denn zehen weisen berichten kunnen». I Skandinavia er uttrykket med i henholdsvis svenske Christofer Larsson Grubbes Penu Proverbiale fra 1665: «En Narr kan meer fråga, än tije wijsa kunna swara til», og i Peder Syvs Almindelige Danske Ordsproge fra 1682: «En narr kand spørge mere, end 7. vise svare».Variasjonene på uttrykket dreier seg om antallet vise, som som oftest er én, syv, ti eller hundre. Det kan også være mengden spørsmål og tiden det tar å svare, som på engelsk hos William Chillingworth fra 1638: «A Foole may aske more question in an hour, then a wise man can answer in a yeare», og lignende. Tanken er uansett at det er lettere å stille spørsmål enn å gi svar, og at tåpen spør for mye eller stiller spørsmål som er umulig å svare på. Les mer i Store norske leksikon ordspråk